Niko Mikkola (jääkiekkoilija, 1997)
Ura > Seuraura

Mikkola on Oulun Kärppien kasvatti. Hän voitti kauden 2015–2016 päätteeksi C-nuorten Suomen-mestaruuden. Sekä kauden 2014–2015 että kauden 2015–2016 päätteeksi Mikkola voitti B-nuorten Suomen-mestaruuden. Kaudella 2017–2018 hän oli viidellä osumallaan Kärppien eniten maaleja tehnyt puolustaja Juho Korhosen ja Oskari Kantolan kanssa. Mikkola voitti kauden päätteeksi A-nuorten SM-hopeaa.
Kaudeksi 2018–2019 Mikkola siirtyi vuoden mittaisella sopimuksella Mestis-joukkue Rovaniemen Kiekkoon. Hän pelasi tulokaskaudellaan runkosarjassa 41 ottelua tehopistein 2+6=8. Pudotuspeleissä Mikkola pelasi kuusi ottelua tehopistein 2+6=8, joilla hän voitti joukkueen sisäisen piste- ja syöttöpörssin. Mikkola voitti myös RoKin sisäisen tehotilaston lukemalla +3. Hänen ottelukohtainen pistekeskiarvonsa (1.33) oli koko Mestiksen puolustajien pudotuspelien paras. Mikkola valittiin sarjan maaliskuun kuukauden tulokkaaksi. Hän pelasi kauden aikana myös kaksi Suomen Cupin ottelua tehden yhden maalin. Toukokuussa 2019 Mikkola teki RoKin kanssa vuoden mittaisen jatkosopimuksen.
Mikkola siirtyi kaudeksi 2020–2021 vuoden mittaisella sopimuksella Savonlinnan Pallokerhoon. Hän teki 18 ottelussa tehot 5+9=14, joilla Mikkola oli joukkueen tehokkain puolustaja ja neljänneksi paras pistemies. Tammikuussa 2021 hänen sopimuksensa seuran kanssa purettiin, kun SaPKon oli keskeyttänyt Mestis-kautensa koronavirusrajoitusten vuoksi ja pelaajat olivat lomautettuina. Mikkola siirtyi helmikuussa loppukaudeksi Ruotsin kolmanneksi korkeimmalle sarjatasolle HockeyEttan-joukkue Visby/Romaan.
Toukokuussa 2021 Mikkola teki vuoden mittaisen ja kaksisuuntaisen KHL-sopimuksen Jokereiden kanssa. Samalla hänen vahvistettiin siirtyvän kaudeksi 2021–2022 Mestis-joukkue Kiekko-Vantaan vahvuuteen. Mikkola pelasi siellä koko kauden. Hän oli joukkueen tehokkain puolustaja ja neljänneksi paras pistemies tehoilla 9+20=29, joilla hän sijoittui sarjan puolustajien pistepörssissä kuudenneksi.
Kaudeksi 2022–2023 Mikkola siirtyi vuoden mittaisella sopimuksella Puolan Polska Hokej Ligan GKS Katowiceen. Hän teki miesten pääsarjadebyyttinsä Mestarien liigan avauskierroksella 1. syyskuuta 2022 ruotsalaista Rögle BK:ta vastaan. Mikkola merkittiin Katowicen kakkospuolustajapariin Jakub Wanackin viereen. Hän sai ottelussa jääaikaa 20.44 minuuttia. Mikkola oli joukkueen 4–5-tappioon päättyneessä ottelussa jäällä Katowicen jokaisen maalin aikana, eikä yhdenkään vastustajan tekemän maalin, joten hänelle merkittiin teholukema +4. PHL:ssä Mikkola debytoi 13. syyskuuta 2022 vieraissa JKH GKS Jastrzębieta vastaan. Hän teki ensimmäisen pääsarjamaalinsa seitsemännessä ottelussaan 30. syyskuuta 2021 ylivoimalla vieraissa HK Zagłębie Sosnowiecia vastaan. Mikkola pelasi Katowicessa 28 runkosarjaottelua tehopistein 1+6=7 ja kuusi Mestarien liigan ottelua tehden yhden syöttöpisteen, kunnes joulukuussa 2022 hän jätti joukkueen ja siirtyi loppukauden kattavalla sopimuksella monikansallisen Erste Ligan romanialaisjoukkue HSC Csíkszeredaan. Mikkola pelasi siellä yhdeksän runkosarjaottelua tehopistein 1+5=6 ja viisi playoff-ottelua tehden yhden syöttöpisteen. Hän edusti Csíkszeredaa myös Romanian pääsarjassa tehden 15 runkosarjaottelussa tehot 5+7=12.
Kaudeksi 2023–2024 Mikkola palasi Mestikseen ja hän siirtyi vuoden mittaisella sopimuksella Kajaanin Hokkiin. Mikkola voitti joukkueen sisäisen pistepörssin ja hän jakoi sisäisen syöttöpörssin voiton Tuomas Komulaisen kanssa tehoilla 7+21=28, joilla Mikkola jakoi sarjan puolustajien pistepörssin neljännen sijan RoKin Paavo Tynin, Kiekko-Espoon Vili Laitisen ja Ketterän Riku Tuomolan kanssa.
Mikkola siirtyi kaudeksi 2024–2025 vuoden mittaisella sopimuksella monikansallisen Alps Hockey Leaguen kroatialaisjoukkue KHL Sisakiin. Hän teki siellä 21 ottelussa tehot 3+13=16, joilla Mikkola oli syyskaudella joukkueen tehokkain puolustaja. Hän edusti Sisakia myös Continental Cupissa. Joulukuussa 2024 Mikkola kuitenkin palasi Suomeen ja siirtyi loppukauden kattavalla sopimuksella Mestis-joukkue Joensuun Kiekko-Poikiin.